Hvad gør man på en lille ø, når biblioteket lukker?

Og hvad gør man på en lille ø-skole, når skolebiblioteket lukker?

Det spørgsmål blev aktuelt,
da man i 2020 besluttede at nedlægge Orø Kombibibliotek på skolen.
Kombibiblioteket husede både voksen- og børnebøger.
Skolens børnetal var stigende, og skolen manglede derfor lokaler.
Og det betød, at biblioteket lukkede.
Børnebøgerne blev fordelt i klasserne,
og voksenbøgerne blev lagt i kasser og sendt til opbevaring.
Som tidligere skoleleder og skolebibliotekar
var det en sørgelig dag for mig.
Og et mærkbart tab.

På Orø eksisterede der nemlig i rigtig mange år et folkebibliotek for borgerne
og et skolebibliotek for børnene
på hver sin matrikel.
I 1999 blev de to biblioteker slået sammen i skolens lokaler
som Orø Kombibibliotek,
der blev holdt åbent efter skoletid af en lille gruppe frivillige,
ledet af skolelederen.

Denne gruppe af frivillige gik efter nedlæggelsen i 2020 sammen
og fik af øens forsamlingshus tilladelse til at indrette et lokale
med hylder til alle voksenbøgerne.
Og hermed blev Bogcaféen skabt med både bogudlån og cafébesøg.
Men børnebøgerne stod jo i skolens klasselokaler,
så vi havde intet at tilbyde til børnene på øen.

Derfor gik gruppen af frivillige i sommeren 2023 sammen
om at forsøge at hente økonomiske midler
til at kunne indrette et mindre lokale i Forsamlingshuset til børnene.

Vi har søgt donationer og samlet modtaget 64.240 kr.

Og man må sige, at donationerne gjorde, at projektet blev en succes.

Både om mandagen, når Forsamlingshuset har åbent i Bogcaféen,
hvor man kan låne bøger og købe kaffe og kage.
Og samtidig har vi kunnet tilbyde skolens klasser, børnehaven og Orøstrand
at få faste bibliotekstider i skoletiden året igennem.
Der bliver lånt og læst mange bøger,
og vi læser højt for børnene og præsenterer nye bøger for dem.

Og alt takket være donationerne, som vi fortsætter med at søge.

Og hvem er "vi" så?

Vi er nogle af de tidligere frivillige på skolens kombibibliotek,
der som nævnt blev nedlagt i 2020,
nemlig Anne Hansen, Tessa Blichfeldt, Helle Holte,
Ester Lauersen, Conni Rasmussen,
og artiklens forfatter, Mai-Britt Just.

![](nye.jpeg)

![](hjoerne.jpeg)

![](tre.jpeg)
